Imtella' Jannar 4, 2022 Il-Greċja huwa l-ewwel pajjiż Ewropew li naqqas il-kwarantina għal ħamest ijiem għal min hu pożittiv għall-Covid-19. Il-pajjiż naqqas il-jiem ta' kwarantina fuq parir taċ-Ċentru għall-Kontroll u l-Prevenzjoni tal-Mard fl-Istati Uniti. Bir-regoli l-ġodda, persuni li għandhom il-Covid fil-Greċja jistgħu ma jibqgħux fi kwarantina wara ħamest ijiem, ġaladarba ma jibqgħalhom l-ebda sintomu jew ikollhom sintomi ħfief. Madankollu, trid tintlibes il-maskra għal ħamest ijiem oħra. L-awtoritajiet tas-saħħa Griegi ħabbru wkoll li dawk li ġew f'kuntatt ma' każ pożittiv iridu joqogħdu ħamest ijiem kwarantina wkoll qabel ma jagħmlu t-test tal-Covid. Filwaqt, li persuni li huma mlaqqma bil-booster m'hemmx għalfejn jiżolaw ruħhom. Intant, fl-Ewropa l-każi ta' Coronavirus qabżu l-100 miljun mindu feġġet il-pandemija. F'dan l-isfond, ir-restrizzjonijiet mal-erbat irjieħ tad-dinja reġgħu żdiedu. Filwaqt, li l-jiem ta' kwarantina tnaqqsu f'diversi pajjiżi fosthom fir-Renju Unit, l-Irlanda, Franza, Spanja u l-Portugall, li niżżlu l-kwarantina għal sebat ijiem. F'Malta, mill-bieraħ, il-kwarantina naqset ukoll għal min tlaqqam bil-booster.